b'\n_START_ARTICLE_\nResolucija varnostnega sveta Zdru\xc5\xbeenih narodov \xc5\xa1t. 47/181\n_START_PARAGRAPH_\nResolucija varnostnega sveta Zdru\xc5\xbeenih narodov \xc5\xa1t. 47/181 (ali Na\xc4\x8drt Zdru\xc5\xbeenih Narodov o delitvi Palestine, 1947) je 29. novembera 1947 Generalna skup\xc5\xa1\xc4\x8dina na sre\xc4\x8danju Zdru\xc5\xbeenih narodov v New Yorku sprejela Resolucijo 181, ki je predlagala na\xc4\x8drt za re\xc5\xa1itev spora med Judi in Arabci v Palestini, ki je bila v tistem \xc4\x8dasu pod Britansko upravo._NEWLINE_Na\xc4\x8drt OZN je predvideval razdelitev Palestine na dve dr\xc5\xbeavi, judovsko in arabsko. Obmo\xc4\x8dje Jeruzalema je bilo po na\xc4\x8drtu izvzeto iz delitve, in bi ostalo nikogar\xc5\xa1nje ozemlje pod nadzorom OZN, ki bi bilo dostopno vsem. Na\xc4\x8drt je predvideval tudi postopen umik britanskih sil, in sicer najkasneje do 1. avgusta 1948, na\xc4\x8drte za re\xc5\xa1evanje spora med palestinskim nacionalizmom in sionizmom, ekonomsko sodelovanje med obema dr\xc5\xbeavama in za\xc5\xa1\xc4\x8dito verskih pravic in pravic manj\xc5\xa1in._NEWLINE_Judovska agencija je predlog na\xc4\x8drta o delitvi Palestine sprejela, \xc4\x8deprav Judom ni bil povsem v\xc5\xa1e\xc4\x8d. Nasprotno pa so Arabci na\xc4\x8drt o delitvi Palestine zavrnili. Takoj po sprejemu resolucije na Generalni skup\xc5\xa1\xc4\x8dini OZN je v Palestini izbruhnila dr\xc5\xbeavljanska vojna, zato na\xc4\x8drt o delitvi Palestine ni bil popolnoma uresni\xc4\x8den.\n_START_SECTION_\nUvod v delitev Palestine\n_START_PARAGRAPH_\nBritanci so leta 1917 z Balfourjevo deklaracijo izrazili namero o podpori judovski domovini na obmo\xc4\x8dju Palestine. \xc4\x8ceprav je bil prvotni namen deklaracije pridobitev podpore judovskemu lobiju, preko katerega so Britanci \xc5\xbeeleli pridobiti podporo vlad ZDA in Rusije, je deklaracija spodbudila sioniste, da so za\xc4\x8deli dejavneje razmi\xc5\xa1ljati o judovski dr\xc5\xbeavi. \xc5\xa0tevilo Judov v Palestini je za\xc4\x8delo po koncu 1. svetovne vojne nara\xc5\xa1\xc4\x8dati, kar je povzro\xc4\x8dilo vse mo\xc4\x8dnej\xc5\xa1e konflikte z ve\xc4\x8dinskim arabskim prebivalstvom._NEWLINE_V letu 1936 so izbruhnili spopadi med Judi in Arabci, ki so jih Britanci zatrli, vendar je to pomenilo za\xc4\x8detek globljih sporov med Judi in Arabci. Ustanovljena je bila posebna komisija, ki jo je vodil lord Peel. Ta je ugotovila, da bo dolgoro\xc4\x8dno pomagala le delitev britanskega mandata za Palestino na ve\xc4\x8djo arabsko in manj\xc5\xa1o judovsko dr\xc5\xbeavo. Judje s tem na\xc4\x8drtom niso bili popolnoma zadovoljni, saj bi dobili le majhen del ozemlja, vendar so se odlo\xc4\x8dili za pogajanja z Britanci, medtem ko so Arabci temu odlo\xc4\x8dno nasprotovali._NEWLINE_V letu 1939 so Britanci zaradi vse ve\xc4\x8djega priseljevanja Judov uvedli omejitve priseljevanja, po katerih bi v naslednjih 5 letih dovolili priselitev 75000 Judov letno, nakar bi dodatno priseljevanje Judov potekalo ob soglasju Arabcev. Ta politika je ostala v veljavi kljub nacisti\xc4\x8dnemu preganjanju Judov, saj si Britanci niso upali tvegati ponovne arabske vstaje. Omejitve so ostale tudi po 2. svetovni vojni, \xc4\x8deprav so se Judje med vojno dejavno vklju\xc4\x8devali v voja\xc5\xa1ko pomo\xc4\x8d Britancem. Judje v Palestini, katerih \xc5\xa1tevilo se je predvsem na ra\xc4\x8dun ilegalnega priseljevanja pove\xc4\x8dalo, so zato pri\xc4\x8deli z oboro\xc5\xbeenimi akcijami proti britanski oblasti, ravno tako so se nadaljevali protesti Arabcev._NEWLINE_Zaradi nasilja in britanskega neuspeha pri dosegi sporazuma, ki bi bil sprejemljiv tako za judovsko, kot arabsko stran, je Velika Britanija za pomo\xc4\x8d zaprosila OZN, ki je ustanovila Posebno komisijo za Palestino (UNSCOP) z delegati iz 11 dr\xc5\xbeav.\n_START_SECTION_\nPredlog delitve Palestine\n_START_PARAGRAPH_\nKomisija je ugotovila, da se spora ne da re\xc5\xa1iti druga\xc4\x8de, kot z delitvijo Palestine na judovsko in arabsko dr\xc5\xbeavo. Indija, Iran in Jugoslavija so vztrajale pri enotni dr\xc5\xbeavi, ki bi vsebovala judovska in arabska obmo\xc4\x8dja._NEWLINE_Na podlagi preu\xc4\x8ditve situacije je komisija predlagala delitev Palestine na arabski del, judovski del in Jeruzalem z okolico, ki pa bi ga vodila OZN. Problem pri oblikovanju judovske dr\xc5\xbeave je ote\xc5\xbeevalo dejstvo, da so bila judovska mesta razporejena po celotni Palestini, zaradi bolj\xc5\xa1ega \xc5\xbeivljenjskega standarda pa se je v ta mesta in v njihovo bli\xc5\xbenjo okolico priselilo tudi veliko arabskega prebivalstva. To je neizogibno pomenilo, da bo judovska dr\xc5\xbeava vsebovala tudi precej\xc5\xa1en dele\xc5\xbe arabskega prebivalstva. Ker je bilo pri\xc4\x8dakovano, da se bo priseljevanje Judov nadaljevalo, je bilo za judovsko dr\xc5\xbeavo predvidenega 56% ozemlja, vendar je 60% tega ozemlja predstavljala pu\xc5\xa1\xc4\x8dava Negev, ki takrat ni bila primerna za poselitev ali kmetijstvo._NEWLINE_Ta predlog je komisija potrdila, vendar nato na seji Generalne skup\xc5\xa1\xc4\x8dine OZN ni bil potrjen, zato so predlog za\xc4\x8deli spreminjati in k sodelovanju povabili tako Judovsko agencijo, kot tudi arabsko komisijo. Na podlagi teh sprememb se je nekoliko spremenila delitev na dve dr\xc5\xbeavi, vendar je povzro\xc4\x8dila tudi lo\xc4\x8ditev nekaterih arabskih vasi od kmetijskih zemlji\xc5\xa1\xc4\x8d._NEWLINE_29. novembra 1947 se je pri\xc4\x8delo glasovanje o delitvi Palestine, na katerem je glasovalo 56 dr\xc5\xbeav, ki so bile takrat \xc4\x8dlanice OZN. Po nekaterih podatkih so bile \xc5\xa1tevilne vlade dele\xc5\xbene lobiranja judovske in arabske strani. Za sprejem delitve Palestine je glasovalo 33 dr\xc5\xbeav, 13 jih je bilo proti, 10 pa se jih je vzdr\xc5\xbealo. Med dr\xc5\xbeavami, ki so glasovale proti sprejemu resolucije, so bile arabske dr\xc5\xbeave, poleg njih tudi Indija, Pakistan, Iran, Gr\xc4\x8dija in Tur\xc4\x8dija.\n_START_SECTION_\nDogodki po sprejemu resolucije\n_START_PARAGRAPH_\nJudje v Palestini in po svetu so bili v ve\xc4\x8dini zadovoljni z razpletom glasovanja in so organizirali mno\xc5\xbei\xc4\x8dna praznovanja. Nekateri Judje - med njimi tudi militantni organizaciji Irgun in Lehi - so odlo\xc4\x8ditvi o delitvi Palestine nasprotovali, saj je judovski dr\xc5\xbeavi pripadlo precej manj ozemlja, kot so \xc5\xbeeleli. Tudi Britanci z delitvijo niso bili zadovoljni, saj po njihovem mnenju delitev Palestine ni re\xc5\xa1ila ni\xc4\x8desar, temve\xc4\x8d naj bi prinesla le poslab\xc5\xa1anje polo\xc5\xbeaja. Kar nekaj zahodnih dr\xc5\xbeav, ki so sicer glasovale za delitev Palestine, se je balo morebitnega arabskega embarga na izvoz nafte. Tudi med Judi, ki so podprli delitev Palestine, je bilo nekaj nelagodja zaradi precej\xc5\xa1njega dele\xc5\xbea arabske populacije na ozemlju judovske dr\xc5\xbeave._NEWLINE_Arabci so bili proti delitvi Palestine z obrazlo\xc5\xbeitvijo, da vsiljena delitev nasprotuje pravici do samoodlo\xc4\x8danja in takoj napovedali boj proti judovski dr\xc5\xbeavi ter izgon Judov iz arabskega dela Palestine. Bili so nezadovoljni tudi zaradi ozemlja, ki je pripadlo judovski dr\xc5\xbeavi, \xc4\x8deprav so bili Judje lastniki le slabih 10% zemlje._NEWLINE_Arabske milice so posledi\xc4\x8dno za\xc4\x8dele napadati judovske naselbine, kar je pomenilo uvod v dr\xc5\xbeavljansko vojno v Palestini.'